Tove Videbæk (KD), 2003-12-05:
Jeg synes, det er meget positivt, at hr. Villy Søvndal blankt erkender, at der er skadevirkninger ved hashmisbrug.
Jeg synes ikke, at det i tidligere debatter har været erkendt så tydeligt, så det synes jeg da er meget positivt.
Men når vi så kommer til det, betyder det så slet ikke noget for hr. Villy Søvndal, at hash faktisk er skadeligt og helbredsnedbrydende især for de svageste grupper?
De stærke kan måske bedre klare det, men det er de svageste sociale grupper, det er de arbejdsløse, som lider mest under følgerne, skaderne af hashmisbrug.
Påvirker det slet ikke hr. Villy Søvndal?
Gør det heller ikke indtryk på hr. Villy Søvndal, at 62 pct. af de personer, der har prøvet hash, faktisk ønsker at fastholde forbuddet, fordi man erkender, at det her stof faktisk er skadeligt, og at det ikke burde være frit?
I bemærkningerne til beslutningsforslaget påstås det, at det eksisterende forbud mod hash ikke har begrænset forbruget og salget af hash i løbet af de sidste 30 år. Men sandheden er jo, at det er en fuldstændig udokumenteret påstand, for faktum er, at man ikke ved, om den eksisterende lovgivning har været med til at begrænse forbruget.
Det indrømmede
fru Line Barfod jo også selv i forbindelse med førstebehandlingen sidste gang, da forslaget var oppe i Folketingssalen.
Da sagde fru Line Barfod nemlig, at hun var enig i, at ingen kan vide, hvad der vil ske, hvis man vil legalisere cannabis, at der ikke er nogen af os, der kan garantere, om forbruget vil stige eller falde, for det kan man ikke vide med den type samfundsproblemer.
Der er dog meget, der indicerer, at hashforbruget med en lovliggørelse vil stige, f.eks. er der faktisk stadig væk en stor del af befolkningen, der heldigvis ønsker at holde sig inden for lovens rammer.
For disse mennesker vil et forbud være med til at begrænse forbruget.
En lovliggørelse vil sende et forkert signal til de unge og gøre det vanskeligere for forældre at forbyde de unge at ryge hash.
Det mener bl.a. en souschef i Frederiksberg Kommune, som til Berlingske Tidende har udtalt, at han er bekymret for, at en legalisering af hash vil sende et uheldigt signal til de unge.
Forslagsstillerne henviser også til en undersøgelse af danskernes forhold til hash fra 2001, som viser, at hver fjerde dansker på et eller andet tidspunkt har prøvet at ryge hash.
Den omtalte undersøgelse viser, at hele 30 pct. af den danske befolkning på et eller andet tidspunkt har prøvet at ryge hash.
Imidlertid er der meget stor forskel på at ryge hash jævnligt og så at have prøvet det en enkelt gang.
Hvad der også er interessant ved den nævnte undersøgelse,
er, at der blandt de samme adspurgte borgere er et massivt ja til at bevare forbuddet mod hash.
Det er i hvert fald ikke det, man kan læse ud af den Gallupmåling, som der henvises til i forslaget.
Den siger, at 30 pct. af befolkningen på et eller andet tidspunkt har prøvet hash, men det er altså ikke det samme som at sige, at man betragter det som et blødt rusmiddel, for så ville 62 pct. af disse mennesker jo ikke sige, at de ønsker at fastholde forbuddet mod hash.
En ting er så også nogle borgeres opfattelse af, hvordan hash virker og skader eller ikke skader, og nogle menneskers oplevelse af, at det er et blødt rusmiddel
, men hvis vi slår op i Sundhedsstyrelsens lange, lange, lange liste over skadevirkninger, så behøver vi jo faktisk ikke mere for at sige: Nej, det skal det bestemt ikke.
Desuden ryges hash på en måde, der medfører en højere luftvejsbelastning med kulilte og røgpartikler, end når cigaretter ryges.
Generalsekretæren for den britiske lungeforening har på den baggrund udtalt, at hun er bange for, at vi på grund af det forøgede forbrug af hash kommer til at se en ny generation af lungekræftpatienter, og hun siger, at vi har hørt om unge helt ned til 30-års-alderen, der venter på en lungetransplantation som følge af et massivt cannabismisbrug.
Min frygt er, at vi vil få en ny generation af folk med rygerelaterede lungesygdomme, nøjagtig som vi havde det i 1950'erne, inden vi kendte faren ved rygning af almindelig tobak.